פולין גדול

פולין גדול (בפולנית: ‏Wielkopolska‏Ⓘ‏) היא אחת משש-עשרה הווייוודות של פולין. היא שוכנת במרכז מערבה של פולין, וגובלת בצפון בווייוודות פומרניה ופומרניה המערבית, במזרח בווייוודות קויאוויה-פומרניה ולודז', בדרום בווייוודות אופולה ושלזיה תחתית, ובמערב בווייוודה לובוש. ווייוודת פולין גדול חופפת את רובו של האזור ההיסטורי פולין גדול, אך לא במדויק. האזור ההיסטורי כולל גם חלק ממערב קויאוויה-פומרניה, מדרום-מערב פומרניה המערבית וממזרח לובוש, ואינו כולל חלקים מדרום-מזרח ווייוודת פולין גדול. בירתה של פולין גדול והעיר הגדולה ביותר בה היא העיר פוזנן, השוכנת במרכזה. ערים גדולות נוספות הן קאליש וקונין. הווייוודה פולין גדול נושאת את שמו של האזור ההיסטורי החופף בצורה ניכרת את שטחה. בפולנית מכונה האזור "Wielkopolska" – צירוף של שתי מילים: "polska" אשר משמעותה פולין, ו-"Wielko " אשר משמעותה "גדול" או "יותר". בלטינית מכונה האזור בכינוי "Maior", אשר תרגום נפוץ של כינוי זה הוא "רבתי" או "גדול יותר". בעברית הכינוי הבולט ביותר לאזור זה "פולין גדול", ולעיתים הוא מופיע גם כ"פולין גופא" ו"פולין הגדולה". כינויים אלו נובעים מהיותו של אזור פולין גדול הליבה של המדינה הפולנית הקדומה. "פולין גדול" מהווה את הניגוד של האזור ההיסטורי "פולין קטן" (בפולנית מתואר כ-Mało ובלטינית כ-Minor, מילים שמשמעותן "קטן" או "פחות"). ההיסטוריון הפולני זיגמונט גלוגר מסביר, והסברו מהווה את הסברה המרכזית באשר למקור המונחים, שבפולין היה מנהג שכאשר מוקם כפר חדש בסמוך למקום יישוב ותיק, היה נהוג לעיתים רבות לקרוא לו בשמו של מקום היישוב הוותיק בתוספת המילה "Mało" – פחות, קטן. לטענתו של גלוגר, המנהג הזה גם נעשה ברמת המאקרו, ובמהלך ימי הביניים החלו להפריד בין שני אזורים ראשיים: פולין גדול, היא ערש הולדתה של האומה הפולנית והאזור הראשי בימים עברו; לבין פולין קטן, היא האזור שהצטרף אל המדינה הפולנית באופן מאוחר יותר, ולימים גם האפיל על המרכז הקודם, פולין גדול. בתחילה כונה האזור בפשטות "פולין" (Polonia). הכינוי "פולין גדול" בא לתאר אזור זה כוותיק ובכיר יותר בהשוואה לאזור החדש – פולין קטן. השימוש המתועד הראשון במונח "פולין גדול" (Polonia Maior) היה בשנת 1257 ונעשה בשפה הלטינית, ואילו בפולנית התיעוד הקדום ביותר של שימוש במונח הוא מ-1449. ככל הנראה, המונח תיאר אז בקירוב את האזור שאנו מזהים כיום כפולין גדול. החל מהמאה ה-16 קיבל המונח משמעות רחבה יותר. עם איחודן של פולין וליטא למדינה אחת, חולק השטח הפולני מבחינה אדמיניסטרטיבית לשתי יחידות-על: "פולין גדול" ו"פולין קטן", כאשר אזור פולין גדול כולל גם שטחים מאזור פומרניה וגם שטחים אחרים. פולין גדול היא הוויוודה השנייה בגודלה בפולין, לאחר מזוביה. היא משתרעת על שפלה רחבה במיוחד במרכז מערבה של פולין. את השפלה של פולין גדול יוצרת רשת ענפה של נהרות המנקזים את מימיו של פולין גדול. רוב נהרות אלו זורמים ממזרח למערב, ונשפכים לבסוף אל נהר האודר, אשר זה בתורו נשפך אל הים הבלטי. השפלה של פולין גדול מופרת רק לעיתים רחוקות על ידי גבעות מתונות. 60% משטח הווייוודה מכוסה בקרקעות חקלאיות, אשר נהנות מתנאי השטח הנוחים של האזור – כאמור, מישוריות כמעט מוחלטת. לצד חקלאות, כרבע משטח פולין גדול מכוסה ביערות, וכעשרה אחוזים בביצות ובאגמים, התופסים גם הם חלק גדול יחסית מהשטח. הטמפרטורה השנתית הממוצעת בפוזנן, בירת הוויווידה, היא 8.9 מעלות צלזיוס. החודש הקר ביותר הוא ינואר (עם טמפרטורה ממוצעת של 0.8- מעלות צלזיוס), והחודש החם ביותר הוא יולי (עם טמפרטורה ממוצעת של 18.9 מעלות צלזיוס). הגשמים יורדים בעיקר בקיץ, כאשר כמות המשקעים השנתית הממוצעת היא 522.8 מ"מ. בפולין גדול יש פארק לאומי (Park Narodowy) אחד, שלושה עשר פארקי נוף (Park krajobrazowe) ו-98 שמורות טבע (Rezerwat przyrody). פולין גדול   קאליש קונין פילה אוסטרוב ויילקופולסקי גנייזנו לשנו סבז'נדז שרם וז'שנייה ויילקופולסקי שרקוב פודבידז בלנדנו בורובנו גוסלביצה גולוחוב קולו רידזינה נהר ורטה שלזיה תחתית לובוש פומרניה אופולה לודז' פומרניה המערבית קויאוויה-פומרניה מחנה חלמנו פוזנן פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. בפולין גדול ישנם 110 ערים ועיירות. בפולין גדול ישנם 35 מחוזות, מתוכם ארבע ערים מחוזיות. אתר האינטרנט הרשמי של פולין גדול פולין גדול, באתר אנציקלופדיה בריטניקה (באנגלית) פולין גדול, ברשת החברתית אינסטגרם Gloger, Zygmunt (1903). Geografia historyczna ziem dawnej Polski (in Polish). Nabu Press. ISBN 978-1-145-33359-8. Dane Klimatyczne Baza Demografia: Stan ludności 2014, Ludność stan w dniu 30 VI, Ludność według płci i miast, Wielkopolskie Baza Demografia: Stan ludności 2014, Ludność stan w dniu 30 VI, Ludność według płci, wieku, województw i powiatów, wielkopolskie